OpenLLM-France/wikimedia huggingface dataset:
# Sarah Knauss

Sarah DeRemer Knauss, coneguda com a Sarah Knauss, i nascuda Sarah Clark (Hollywood, Pennsilvània, 24 de setembre de 1880 - Allentown, Pennsilvània, 30 de desembre de 1999) va ser una supercentenària estatunidenca. Knauss va ser la persona més longeva, l'edat de la qual ha estat comprovada, de la història dels Estats Units, i ocupa el tercer lloc documentat de les persones més longeves de la història, darrere de Kane Tanaka i Jeanne Calment.
Filla de Walter i Amelia Clark, casada amb Abraham Lincoln Knauss el 1901, i mare d'un fill, Kathryn el 1903, que va morir el 2005 a l'edat de 101 anys. Amb 116 anys, es va constatar que Knauss era el nou titular del rècord nacional de longevitat dels Estats Units, que llavors es creia que el tenia Carrie. C. White. El 1998 es va convertir en la persona més vella del món quan va morir la canadenca francesa de 117 anys Marie-Louise Meilleur. Abans de morir, hi havia sis generacions vives a la seva família. El 1985, a l'edat de 104 anys, es va instal·lar amb la seva filla Kathryn Knauss Sullivan. Knauss té el rècord documentat de més edat dels Estats Units, i al moment de la seva mort era la segona persona documentada més longeva de la història, després de la supercentenària francesa Jeanne Calment. Va ser reconeguda com la persona viva més vella del món per la Guinness World Records des del 16 d'abril de 1998 fins a la seva mort. Va morir per causes naturals el 30 de desembre de 1999 a la residència geriàtrica Phoebe d'Allentown, a Pennsilvània, on havia viscut els darrers nou anys de la seva vida.

## Referències

* ↑ «Sarah Knauss, 119; World's Oldest Person». Los Angeles Times, 31-12-1999 [Consulta: 5 maig 2021].
* ↑ «Sarah Knauss, World's Oldest Person Dies at 119». The Nevada Daily Mail. Associated Press [Harrisburg, Pennsylvania], 31-12-1999 [Consulta: 5 maig 2021].
# Creador de mercat

Un creador de mercat (en anglès: Market maker) és una institució financera que té com a missió principal dotar de liquiditat als instruments financers negociats en un mercat de valors, és a dir, s'encarrega que en tota la jornada de negociació hi hagi sempre oferta per poder comprar (preu ask) i demanda per poder vendre (preu bid) al públic. Per a poder dur a terme aquesta funció els creadors de mercat mantenen en la seva cartera un estoc de valors financers que són els que ofereixen en el cas que no hi hagi contrapartida. Els creadors de mercat redueixen el risc associat a les fluctuacions del preu mantenint un spread sobre els valors cotitzats, i la diferència entre el preu ask i el preu bid és el benefici que els creadors de mercat obtenen per la seva funció.
Per a ésser qualificada com a creadora de mercat, una firma es compromet a comprar i vendre actius financers (accions, futurs, etc.) independentment que hi hagi ordres de contrapartida de clients o no. Si no hi hagués ordres de contrapartida els actius que ha comprat o venut s'incorporen al seu inventari. En els mercats NASDAQ i OTC les accions cotitzades de les companyies es basen en exclusiva en el sistema de creadors de mercat a fi de generar una negociació fluida de les accions, i la majoria de les accions de les companyies negociades al NASDAQ tenen més d'un creador de mercat.

## Vegeu també

* Spread
* Preu ask
* Preu bid

## Bibliografia

* «Market maker». Investor glossary. Arxivat de l'original el 2011-10-21. [Consulta: 14 maig 2011]. (anglès)
# Villarrasa

Villarrasa és un poble de la província de Huelva (Andalusia), que pertany a la comarca d'El Condado.

## Demografia

Evolució demogràfica :
| 1996 | 1998 | 1999 | 2000 | 2001 | 2002 | 2003 | 2004 | 2005 | 2006 |
| 2092 | 2082 | 2071 | 2130 | 2103 | 2088 | 2074 | 2114 | 2095 | 2100 |
# Zona esterlina

La zona esterlina nasqué com a mesura d'emergència presa durant la Segona Guerra Mundial per potenciar la cooperació entre diversos estats en temes de control canviari. En aquell temps, la majoria de països participants eren dominis i colònies de l'imperi Britànic (que posteriorment es convertiria en la Commonwealth).
La importància de la zona esterlina es reduí dràsticament al juny del 1972, quan el govern britànic (en consultació amb els governs d'Irlanda, l'illa de Man i les Illes Anglonormandes, que quedaren exempts de la mesura) aplicà controls canviaris unilaterals als altres països de la zona esterlina.
La zona esterlina no deixà d'existir un dia en concret, sinó que s'anà dissolvent en fases entre el juny del 1972 i el 1979. Irlanda imposà controls canviaris unilaterals al Regne Unit el 1978 i, el 1979, el govern britànic aixecà tots els controls canviaris que dataven del 1939.

## Referències

* ↑ «Sterling Area (Hansard, 18 July 1972)». Arxivat de l'original el 2016-03-10. [Consulta: 11 gener 2021].
# Nicolo I Gattiluso

Nicolo I Gattiluso fou un patrici genovès que va participar en les ordres de son germà Francesc I Gattiluso en les lluites que van permetre a Joan V Paleòleg ser emperador (1354).
El 1386 Enos es va sotmetre voluntàriament als Gattiluso i la senyoria fou confiada a Nicolo I que la va conservar fins a la seva mort el 1409. No se li coneix ni dona ni fills i el va succeir el seu nebot Palamede I Gattiluso (fill de Francesc II Gattiluso i net de Francesc I Gattiluso)
# Sant Sebastià del Bedorc

Sant Sebastià és una església al nucli del Bedorc al terme municipal de Piera (Anoia) inclosa en l'Inventari del Patrimoni Arquitectònic de Catalunya. Església de planta moderna edificada en substitució de l'antiga. Es tracta d'una església d'una sola planta longitudinal on tots els elements de les antigues construccions religioses ha estat modificats notablement i així es configura una façana completament llisa on l'únic element que sobresurt és la porta d'entrada; el campanar és format per una sèrie de pilars adossats que s'enlairen per damunt de la coberta. Els antics absis, tan emprats en l'època romànica i gòtica, es veuen aquí substituïts per una gran retícula quadrada amb vidres de diferents colors, que deixen passar una llum transformada que envolta l'estança interior. La coberta és inclinada i forma, en el seu perfil, una branca d'hipérbole. Els tancaments estan fets a base de matxons d'obra. En el punt mitjà d'una de les façanes laterals hi ha el campanar.

## Referències

* ↑ «Església de Sant Sebastià del Badorc». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 3 setembre 2015].
# Cynomops mexicanus

Cynomops mexicanus és una espècie de ratpenat de la família dels molòssids.

## Taxonomia

Anteriorment era considerada una subespècie del ratpenat cuallarg de Greenhall.

## Distribució i hàbitat

Viu en els boscos tropicals i subtropicals des de Mèxic fins a Costa Rica, sempre prop de l'aigua.

## Enllaços externs

* Infonatura Arxivat 2009-06-24 a Wayback Machine.
Espècies vivents de molòssids :
Regne: Animalia · Embrancament: Chordata · Classe: Mammalia · Infraclasse: Eutheria · Superordre: Laurasiatheria · Ordre: Chiroptera · Superfamília: Molossoidea :
Subfamília Molossinae :
Subfamilia Tomopeatinae :
# Ignacio Rivera Bazo

Ignacio Rivera Bazo, més conegut com a Nacho Rivera (Logronyo, 28 d'octubre de 1974) és un exfutbolista riojà, que jugava de defensa.
Nacho Rivera va jugar un partit de Primera Divisió amb el CD Logroñés, corresponent a la temporada 94/95. Va ser a la jornada 35, davant el Reial Valladolid.
# Viatge al Purgatori

El Viatge al Purgatori és una obra literària de l'escriptor català medieval Ramon de Perellós, vescomte de Roda i Perellós. Fou escrit després del viatge que va fer al Purgatori de Sant Patrici a Irlanda entre el 1397 i el març de 1398.
Perellós havia estat involucrat en el procés contra els consellers del rei Joan I d'Aragó, que havia mort sense ajuda espiritual i del qual, per tant, es temia que hagués anat a l'infern. Per tal d'esbrinar si, en canvi, l'ànima del rei estava en via de salvació, Perellós es va dirigir a Irlanda i va entrar a una famosa cova, que llavors es considerava l'entrada al Purgatori. Perellós certifica l'entrada a la dita cova amb referències a abundants testimonis i actes escrits, per tal de mostrar com la seva paraula en primera persona té completa validesa. El text explica això, la llegenda de Sant Patrici, els seus actes a Irlanda i com dins del Purgatori l'autor va veure el rei Joan I, que purgava pecats venials abans d'anar al cel.
Aquesta obra obeeix a la mateixa motivació que Lo somni de Bernat Metge: mostrar que l'ànima del rei no havia anat a l'infern i, en conseqüència, exculpar el comportament de l'autor, i el de la resta de membres de la camarilla reial, que en el procés havien estat acusats de corrompre el rei. Tant el Viatge al Purgatori com Lo somni són obres en prosa; el Viatge és una peça molt més breu, i l'estil de l'obra mostra clarament que el seu autor era un cavaller, un home d'acció; a diferència de Lo somni, obra d'un intel·lectual.
Des del punt de vista històric no hi ha dubte que el viatge a Irlanda fou real, es troba documentat per altres fonts, i el seu relat de la Irlanda celta, amb la que va poder conviure, resulta d'interès per conèixer una societat amb poques fonts medievals sobre els seus costums i vida quotidiana de les quals va seleccionar breument alguns detalls que el copsaren especialment:
| « | Per tal que llurs costumes e maneres son a nosaltres fort estranyes, per lo pus curt que io poré, vos contaré algunes coses de llurs condicions i maneres, de ço que io vi ab lo rei... | » |
| — Ramon de Perellós, Viatge al Purgatori |||
Actualment existeix un pòdcast basat en aquesta obra, adaptat al català actual per Xavier Renedo i disponible a través de la web del Núvol.

## Referències

* ↑ Novel·les amoroses i Morals. Barcelona: Edicions 62, 1982, p. 30-33 (Les millors obres de la literatura catalana). ISBN 84-297-1816-8.
* ↑ Alexandri, Ferran «Ramon de Perellós i la llegenda del Purgatori de Sant Patrici». Auriga, revista de divulgació del món clàssic, 2001, pàg. 14-19.
* ↑ Ferrà i Martorell, Miquel. «Viatge al purgatori». Diari de Balears, 26-07-2012. Arxivat de l'original el 2021-01-21. [Consulta: 17 gener 2021].

## Enllaços externs

* Viatge al purgatori a archive.org
* Llegendes de l'altra vida: Viatges del Cavaller Owein i de Ramon de Perellós al purgatori de Sant Patrici; Visions de Tundal i de Trictelm; Aparició de l'esperit de G. de Corvo; Viatge d'en Pere Portes a l'Infern, Ramon Miquel i Planas, 1874
* Un noble català a Irlanda al segle XIV
* Pòdcast sobre el Viatge al Purgatori
# Triplophysa hexiensis

Triplophysa hexiensis és una espècie de peix de la família dels balitòrids i de l'ordre dels cipriniformes. Es troba a la Xina.

## Referències

* ↑ BioLib (anglès)
* ↑ «Triplophysa hexiensis» (en anglès). FishBase.

## Bibliografia

* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Nicolas Alberny

Nicolas Alberny (Sant Cebrià de Rosselló, 1977) és un realitzador, guionista i compositor nord-català que estudià cinema a la universitat de Montpeller. A banda de la seva tasca en el món del cinema, també ha compost cançons per als conjunts Groove gate Soul Band (amb qui també ha actuat) i Les Farfade.

## Filmografia
### Director

* Helium Killer (1999), curtmetratge
* Avis de tempête (2002), curt
* Forgotten King Kong (2004), curt
* 100 Précédents (2005), curt
* 8th Wonderland (2009), codirigida amb Jean Mach

### Compositor

* Helium Killer (1999)
* Avis de tempête (2002)
* 100 Précédents (2005)
* Par l'odeur alléché (2004), de Jean Mach
* L'enterrement des rats (2007), de Yann Moreau
* 8th Wonderland (2009)

### Guionista

* Helium Killer (1999)
* Avis de tempête (2002)
* 100 Précédents (2005)
* 8th Wonderland (2009)

### Altres comeses

* Avis de tempête (2002), decorats, departament artístic i guió il·lustrat

## Enllaços externs

* Plana web pròpia (francès) (anglès)
* Fitxa a l'IMDB (francès)
# Sant Roro

Sant Roro o Sant Rorro és un sant fictici esmentat a diverses cançons de taverna del Folklore valencià, en forma de paròdia de goigs.
Es té constància de l'existència del Romanç de Sant Roro des de la segona meitat del segle xix, sent possiblement originari de l'Horta de València, i cantat des de la Plana de Castelló a la Vall d'Albaida i la Safor. Es considera que les versions de Vila-real i Llutxent, que són les que han estat publicades, són les dos versions bàsiques del romanç, que en cada localitat té les seues pròpies variacions. A Quatretonda la canten les dones quan treballaven la vinya. Ha estat interpretat per Al Tall i Pep Gimeno Botifarra.
A Alcàntera de Xúquer existeix la Processó de Sant Roro, definit com el Sant patró dels borratxos, puteros i malfaeners. La processó té una representació del sant que és cremada en finalitzar-ne esta, i se celebra abans de les festes patronals.

## Referències

* ↑ Monferrer 2000, p. 52
* ↑ Monferrer 2000, p. 51
* 1 2 3 4 5 6 7 Monferrer 2000, p. 53
* ↑ Monferrer 2000, p. 54

## Bibliografia

* Monferrer i Montfort, Àlvar «Els gojos de Sant Roro de Vila-real». Font, 01-09-2000, pàg. 47-65.
# Creu de Tarroja de Segarra

La Creu de Tarroja de Segarra és una obra de Tarroja de Segarra (Segarra) inclosa a l'Inventari del Patrimoni Arquitectònic de Catalunya.

## Descripció

Aquesta creu de terme es troba en un encreuament de camins prop de l'ermita de Sant Julià.
Està formada per un graó, damunt el qual s'aixeca un sòcol d' 1'20m. aproximadament. Aquest sòcol presenta els vèrtex tallats i unes inscripcions inintel·ligibles molt curioses, que fan pensar que la pedra ha estat re-aprofitada. El fust consta de quatre cares i acaba formant part de la mateixa creu, als braços de la qual podem llegir la inscripció "SANTA MISSIÓ" i al damunt "ANY 18--".
En total l'alçada d'aquesta creu és de 3'5 m. aproximadament.

## Referències

* 1 2 3 «Creu de Tarroja de Segarra». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 19 març 2019].
# Viatge imaginari

El viatge imaginari és un subgènere de la literatura fantàstica on els personatges viatgen a un món diferent i el contrast amb la civilització original serveix com a reflexió social. Pot adquirir tints de sàtira, constituir una utopia o servir com a marc d'una novel·la d'idees. Es diferencia dels viatges d'aventures en aquesta intencionalitat crítica, malgrat en ambdós apareguin mons ficticis.
La Història vertadera de Llucià es considera un dels primers exemples de viatge imaginari. Altres obres claus del gènere són Els viatges de Gulliver o Micromégas.

## Referències

* ↑ Fredericks, S.C.: “Lucian's True History as SF”, Science Fiction Studies, Vol. 3, No. 1 (Març 1976
# Àfrica Ramírez Olmos

Àfrica Ramírez Olmos (València, 1964) és una editora valenciana. És fundadora i directora de Balandra Edicions. Ha treballat en diversos projectes culturals del món del llibre i a les editorials Gregal, Tabarca Llibres i Tàndem Edicions. Molt vinculada a l'Associació d'Editors del País Valencià, l'any 2019, Àfrica Ramírez en fou elegida presidenta, presidència que ja va ostentar de forma interina des de 2018, i de la que va ser tresorera amb anterioritat.

## Referències

* ↑ «Àfrica Ramírez Olmos, nova presidenta interina de l'Associació d'Editors del País Valencià | editorsvalencians.com». [Consulta: 13 març 2020].
* ↑ «La suecana Àfrica Ramírez, nova presidenta de l'Associació d'Editors del País Valencià». [Consulta: 13 març 2020].
* ↑ «La suecana Àfrica Ramírez presideix la nova junta de l'Associació d'Editors del País Valencià». [Consulta: 13 març 2020].
# Antonia Göransson

Antonia Pia Anna Göransson (Estocolm, 16 de setembre de 1990) és una futbolista sueca que juga com a migcampista ofensiva en el Turbine Potsdam alemany.
Va començar la seva carrera als 15 anys en el LdB Malmö, i va començar a destacar després de fitxar pel Kristianstads DFF en 2008. En 2010 va passar a la lliga alemanya, en les files del Hamburg SV.
A l'any següent, després de guanyar el bronze en el Mundial 2011, va fitxar pel Turbine Potsdam, el campió de la Bundesliga. En 2012 va jugar els Jocs Olímpics de Londres.

## Carrera

* LdB Malmö (2006-08)
* Kristianstads DFF (2008-10)
* Hamburg SV (2010-11)
* Turbine Potsdam (2011-)

## Referències

* ↑ Estadístiques en soccerway.com
* ↑ Antonia Göransson fitxa pel Potsdam. Arxivat 2014-01-10 a Wayback Machine. Womensoccer.de, 2 de juliol de 2011

## Enllaços externs

* Swedish National Team profile (suec)
* Damallsvenskan profile (suec)
* Framba.de profile Arxivat 2014-05-26 a Wayback Machine. (alemany)
# Mòbil puntual

Quan un cos canvia la seva posició diem que està en moviment. El cos que es troba en moviment respecte del sistema de referència s'anomena mòbil puntual, massa puntual, punt material o partícula en moviment. El mòbil el consideram com un punt, la forma i les dimensions són irrellevants per estudiar el moviment. L'únic que volem analitzar són les posicions, la seva velocitat i la seva trajectòria. El mòbil puntual es troba en el camp de la cinemàtica.
Òbviament no existeix físicament cap sòlid que realment estigui format per un sol punt. Aquesta simplificació es pot fer si només interessa estudiar aquest desplaçament general, sense tenir en compte els de les parts del cos entre elles. El punt de referència sol ser el centre de gravetat o, en el cas de vehicles, un punt del xassís. Per exemple, si volem estudiar la velocitat d'una poma que cau de l'arbre i no interessa el moviment de rotació que fa sobre ella mateixa mentre va caient. O també de vegades quan el desplaçament és "molt gran" en comparació amb la mida del cos. Per exemple, si estudiem la trajectòria que fa un avió en anar de València a Estocolm, en realitat la d'una punta d'una ala és diferent de la punta de la cua, pot ser que justament estudiem aquesta diferència però, si no és el cas, podem considerar que tots els punts són iguals i es mouen, per exemple, amb el centre de gravetat o la punta del morro.

## Referències

* ↑ «Què és?».
# Sant Romà de Vila

Sant Romà de Vila és una església romànica al lloc de Vila en la parròquia andorrana d'Encamp.
Hi ha constància documental d'una capella romànica del segle xii en el lloc de Vila. Probablement el mur de la porta d'entrada i el campanar són els originals. L'església ha estat datada al segle xiii pel frontal d'altar de fusta policromada que es conserva al Museu Nacional d'Art de Catalunya des del 1922 Aquest frontal d'altar representa la Maiestas Domini envoltada per quatre parelles d'apòstols.
La planta és d'una única nau rectangular amb un absis trapezoïdal que va substituir el primitiu absis semicircular en les reformes a principi del segle xx. Sobre el mur oest hi ha un campanar d'espadanya d'un sol ull cobert amb dos vessants.
Els murs són de pedres irregulars amb argamassa com a material d'unió. La coberta és a dos vessants amb un enllatat de fusta i lloses de llicorella al damunt.

## Referències

* 1 2 «Sant Romà de Vila». A: Alt Urgell. Andorra. Barcelona: Pòrtic, setembre del 1999, p. 138-139 (Catalunya Romànica. Guies comarcals). ISBN 84-7306-543-3.
* ↑ «Sant Romà de Vila». Patrimoni Cultural d'Andorra. Govern d'Andorra. [Consulta: 12 agost 2017].

## Vegeu també

* Llista d'esglésies catòliques d'Andorra
# Isotip

Un isotip és un dels cinc tipus d'anticossos, determinants per una de les cinc formes diferents de cadena pesada que els constitueixen. Els isotips d'anticossos són IgM, IgG, IgD, IgA i IgE i cadascun d'ells executa un grup diferent de funcions efectores. Subtipus diferents d'IgG i IgA es caracteritzen per variacions estructurals addicionals.

## Referències

* ↑ Inmunobiología de Janeway, K. Murphy, P. Travers, M. Walport.
# Zumbrota

Zumbrota és una població dels Estats Units a l'estat de Minnesota. Segons el cens del 2000 tenia 2.789 habitants.

## Demografia

Segons el cens del 2000, Zumbrota tenia 2.789 habitants, 1.141 habitatges, i 741 famílies. La densitat de població era de 546,6 habitants per km².
Dels 1.141 habitatges en un 32,9% hi vivien nens de menys de 18 anys, en un 54,4% hi vivien parelles casades, en un 7,9% dones solteres, i en un 35% no eren unitats familiars. En el 31,5% dels habitatges hi vivien persones soles el 16,1% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,4 i el nombre mitjà de persones que vivien en cada família era de 3,04.
Per edats la població es repartia de la següent manera: un 26,6% tenia menys de 18 anys, un 7,2% entre 18 i 24, un 29,4% entre 25 i 44, un 18,5% de 45 a 60 i un 18,3% 65 anys o més.
L'edat mediana era de 37 anys. Per cada 100 dones de 18 o més anys hi havia 85,8 homes.
La renda mediana per habitatge era de 41.678 $ i la renda mediana per família de 53.750 $. Els homes tenien una renda mediana de 34.821 $ mentre que les dones 25.647 $. La renda per capita de la població era de 22.786 $. Entorn del 6,6% de les famílies i el 8% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Zumbrota». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 7 agost 2010].
* ↑ «Geographic Comparison Table- Zumbrota». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 7 agost 2010].
# Trol

* Per a altres significats, vegeu «troll (desambiguació)».
Un trol és un monstre propi de la mitologia escandinava que s'ha popularitzat arreu gràcies a les històries fantàstiques, en especial les de J.R.R. Tolkien.
El seu nom ve d'una paraula del nòrdic antic que significava persona dotada de poders màgics o foscs. Els trols tenen un aspecte antropomorf però són peluts, lleigs i bruts, tot i que les versions per a nens a vegades els han convertit en una espècie simpàtica. Als contes de fades escandinaus els trols acostumaven a venir de nit del bosc on viuen per raptar els fills petits. Eren éssers plens de pèl que estimaven la foscor de la nit i l'or, com moltes altres criatures del subsol. Els missioners cristians van combatre durant segles els trols i tota la mitologia precristiana, en pretendre que estaven aliats del dimoni.
Van inspirar moltes bandes de heavy metal i estils similars s'identifiquen amb figures de trols i expressen el seu refús de la mitologia cristiana.

## Referències

* ↑ «Trol». Gran Enciclopèdia Catalana. Barcelona: Grup Enciclopèdia Catalana.
* ↑ Sveinsson, Einar Ólafur. The folk-stories of Iceland (en anglès traduït de l'islandès). 2003, 1940.
* ↑ Vegeu per exemple: Jansson, Tove; Salvany, Meritxell (traductora). El petit trol Mumin, la Mymlan i la petita My, 2014, p. 26 (Mumim). ISBN 978-84-942766-4-4.

## Vegeu també

* Trolltunga
# Angrill

Angrill és una masia situada al municipi de Lladurs, a la comarca catalana del Solsonès.

## Enllaços externs

* Fototeca del Solsonès: Article referit a aquesta masia
# Mítino

Mítino (en rus: Митино) és un poble de l'óblast de Vladímir, a Rússia, segons el cens del 2010 no tenia cap habitant. Pertany al districte municipal de Mélenki.

## Referències

* ↑ Серёгин А. П. Флора Владимирской области: конспект и атлас. — Тула: Гриф и К, 2012. — 620 с.
* ↑ «В.Г. Добронравов. Историко-статистическое описание церквей и приходов Владимирской епархии: Вып. 4: Меленковский, Муромский, Покровский и Судогодский уезды. - 1897». Arxivat de l'original el 2018-05-09.